แฉกลโกงแอบอ้างเป็น บสส. เตือนอย่าหลงเชื่อโอนเงินหรือกรอกข้อมูล
บสส. หรือ SAM แฉกลโกงมิจฉาชีพแอบอ้าง เตือนภัยประชาชน อย่าหลงเชื่อโอนเงินหรือกรอกข้อมูลส่วนบุคคล แนะนำตรวจสอบโดยตรงก่อน
10 เม.ย. 2566

บริษัท บริหารสินทรัพย์สุขุมวิท จำกัด (บสส.) หรือ SAM ขอแจ้งเตือนว่า ขณะนี้มีกลุ่มมิจฉาชีพแอบอ้างใช้ชื่อ บสส. หรือ SAM รวมทั้งเบอร์โทรศัพท์ ที่ตั้งสำนักงานและช่องทางการสื่อสารต่าง ๆ ของ SAM หลอกลวงลูกค้า ประชาชนทั่วไปให้หลงเชื่อว่า SAM ให้สินเชื่อหรือเรียกรับผลประโยชน์ในหลากหลายรูปแบบ
ทั้งการปลอมแปลงเอกสารและใช้ตราสัญลักษณ์ทางราชการ  การนำชื่อบุคคลสำคัญที่เกี่ยวข้องกับบริษัท เช่น กรรมการหรือผู้บริหารระดับสูงขององค์กรไปใช้แอบอ้าง การสร้างเพจลอกเลียนแบบ SAM หรือลิงก์เชื่อมโยงปลอม เพื่อให้เกิดความน่าเชื่อถือและทำให้ประชาชนสับสน  หลงเชื่อและเข้าใจผิดคิดว่าเป็นช่องทางของบสส. จริง  
โดยเขียนข้อความในลักษณะเชิญชวนให้กู้เงิน  ลูกค้าที่สนใจกู้เงินจะต้องโอนเงินให้มิจฉาชีพจำนวนหนึ่งเพื่อเป็นค่าธรรมเนียมล่วงหน้าก่อนจะอนุมัติเงินกู้และโอนเงินให้ ซึ่งปัจจุบันมีผู้ถูกหลอกหลวงและโอนเงินไปตามบัญชีดังกล่าวหลายราย  
ขณะนี้ บสส. ได้รวบรวมข้อมูลและพร้อมดำเนินคดีกับมิจฉาชีพเหล่านั้นแล้ว เพื่อไม่ให้เกิดความเข้าใจผิดและรักษาชื่อเสียงขององค์กร ที่สำคัญที่สุด คือ ป้องกันความเสียหายที่อาจเกิดขึ้นแก่ประชาชนจำนวนมากอย่างไรก็ตาม บสส. ขอยืนยันว่าไม่มีนโยบายให้สินเชื่อหรือเรียกรับผลประโยชน์ใดๆ ทั้งสิ้น  และขอย้ำเตือนให้ลูกค้า ประชาชน เพิ่ม ความระมัดระวังมิจฉาชีพที่แอบแฝงและใช้ช่องทางการสื่อสารดังกล่าวของบริษัท แสวงหาผลประโยชน์ในทางมิชอบ  ดังนั้งจงอย่าหลงเชื่อให้ข้อมูลส่วนตัว หรือโอนเงินไปให้กับกลุ่มมิจฉาชีพดังกล่าว
ทั้งนี้ขอแจ้งให้ประชาชนทราบว่า บสส. เป็นหน่วยงานภาครัฐภายใต้การกำกับดูแลของธนาคารแห่งประเทศไทย (ธปท.) มีภารกิจสำคัญในการบริหารจัดการสินทรัพย์ด้อยคุณภาพของประเทศ ด้วยการปรับโครงสร้างหนี้ NPL และการบริหารจัดการทรัพย์สินรอการขาย NPA รวมทั้งโครงการคลินิกแก้หนี้
เพื่อช่วยแก้ไขปัญหาหนี้สินและระบบเศรษฐกิจ สังคมไทยกลับคืนสู่ความมั่นคงและยั่งยืน  ทั้งนี้ หากลูกค้ามีความสงสัย เรื่องการแอบอ้างชื่อหรือเรื่องอื่นใดที่เกี่ยวกับ SAM หรือมีข้อสงสัย สามารถสอบถามและติดต่อกับ SAM ได้ที่
1. บริษัทบริหารสินทรัพย์สุขุมวิท จำกัด   Call Center 02 686 1800   Facebook บริษัท บริหารสินทรัพย์สุขุมวิท จำกัด  แอดไลน์ @nplbysam และเว็บไซต์ www.sam.or.th
2. ทรัพย์สินรอการขาย NPA  Call Center 02 686 1888 Facebook ทรัพย์มือสองต้อง SAM  แอดไลน์ @samline  และเว็บไซต์ www.sam.or.th
3. คลินิกแก้หนี้ by SAM  Call Center 1443   Facebook คลินิกแก้หนี้ by SAM แอดไลน์ @debtclinicbysam  และเว็บไซต์ www.debtclinicbysam.com